    Скъпи колеги,

  След продължителен анализ на създалата се ситуация, нашите възможности за реакция и постигнатите договорености, УС и НС на НСОПЛБ взе решение за спиране на ефективния протест и оставане в протестна готовност на регионалните структури на ОПЛ.

  На насрочената среща между нас на 03.04.2016 г. от 18.00 часа можем да обсъдим множество детайли, а накратко обобщенията са следните:

Даден ни е по-голям бюджет в сравнение с предходната година във вид на обем. Реално увеличение има при детския профилактичен преглед и са  възстановени за I10 четири диспансерни прегледа. Следователно за да се увеличат приходите ще е необходим по-голям оборот на дейности, а това, което звучи в ушите на хората е, че са дадени повече пари да се лекуват. 

  Достигнахме до извода, че нямаме много полезни ходове. От около година и половина сме заметени встрани, считаше се, че нямаме проблеми, пишехме становища по проектите за промени, те не се вземаха в предвид.Преговорите се водеха в порочен вид, липсваха нормални разговори.

  В резултат на нашите ефективни протести се постигнаха множество наши искания: Най-важното и първо искане, което бяхме заявили, е да бъде зачитано нашето мнение. Постигнато е споразумение, според което всички въпроси, относими към ПИМП и обща медицинска практика ще бъдат обсъждани съвместно между НСОПЛБ и част от ръководството на МЗ и НЗОК! До сега това беше абсурд. Нормативните актове изискват различно процедурно време, но е дадена заявката в близко бъдеще, след диалог да се предприемат съответните действия. С последните промени в правилата за наблюдение на диспансеризираните при нас лица се формира първа стъпка към нашата по-голяма клинична свобода.

Критериите за качество няма да водят до санкции тази година и ще бъдат създадени по-прецизни текстове с участието на НСОПЛБ.

  След нашият протест вратата на институциите е отворена за нас за диалог и смислени промени в условията ни на работа.

  Възможно е да бъдем отново жертви на некоректност, но затова е протестната ни готовност. Тя е своеобразен гарант и след както показахме, че можем последователно, при необходимост ще възобновим протеста едновременно. 
С. Митев
